A. Slafkovský, poslanec: (2009-06-17):
Problémov je veľa, ale jeden zo základných problémov je ten, že si absolútne v našom systéme nevieme ustrážiť to, že RZP, rýchla zdravotná pomoc, je rýchlou zdravotnou pomocou pre pacientov, ktorí to skutočne nutne potrebujú. Ak sa zvážajú ľudia, ktorí dostanú hnačku a dvakrát sa povracajú a majú teplotu 37,2 a hovoria, že sú v kolapsovom stave do telefónu, a potom vybehnú sami na 4. poschodie bez toho, aby sme ich vrátili potom nazad, aby preplatili túto RZP-čku, pretože to bol neoprávnený výjazd, tak môžem povedať, že takýchto výjazdov máme veľa. S detskými pacientmi, som pediater, to je to isté. Akonáhle mamička zahlási, že má vygrcané, vyhnačkované decko s teplotou 37,4 – 38, ani jedna RZP-čka nepovie, že nepríde pre ňu. Všetkých RZP-čka dovezie a nejdú s ním k lekárovi na LSPP, idú rovno do nemocnice. Ale čo sa stane v nemocnici? V nemocniciach okrem veľkých fakultných nemocníc na priemernom oddelení slúži 5 – 6 lekárov koldokola. Na siedmich z deviatich oddelení sa nedodržuje Zákonník práce, pretože slúžia 24 hodín. Vypisujú si síce, že idú o 22.00 domov, ale zostávajú na oddelení do rána, pretože nemá tam kto slúžiť. Nebol by tam lekár, nebolo by to pokryté. Sedem z deviatich oddelení takto funguje dnes na Slovensku, lebo ináč by už nepokryli nemocničnú ústavnú pohotovostnú službu. A to ešte pritom prevádzkovatelia nemocníc tak šetria na nich, že môžu si vykázať 3 hodiny práce od 19.00 večer do 22.00 a po 22.00 sú platení za čakanie. A keď má výkon, tak si môže napísať polhodinu výkonu na to, že ošetril pacienta. To, že už nezaspí ďalšie dve hodiny od 3.00 do 5.00 alebo od 4.00 do 6.00, to už nemá nikde v plate zohľadnené. A je tam vedený ako v čakaní. A potom má na druhý deň ráno podávať normálny pracovný výkon. A my teraz týmto ľuďom chceme prihodiť ešte tých, ktorých predtým aspoň čiastočne ošetrovali v lekárskej službe prvej pomoci. Čiže varujem, že príde k takému stavu, v ktorom bola svojím spôsobom taká nekolegiálna, ale praktická lekárska vojna v mnohých špitáloch, v mnohých rajónoch, kde nemocniční lekári bojovali proti ambulantným, pretože ambulantní jeden čas nevykonávali služby, nebola LSPP. A s každým jedným dieťaťom, s prepáčením, ktorému stačilo do zadku strčiť rúrku, aby vyfučalo, tak prišli v noci na detské oddelenie, kde ten lekár bol povinný na druhý deň ráno pracovať ďalej. A my sa dostaneme do toho istého stavu, pretože noc má svoju moc a v noci všetko je dvakrát také veľké, dvakrát také boľavé. To je ako s deravým zubom v noci. Keď sa pozriete na dieru v zube, tak uvidíte, že má priemer pol milimetra, ale bolí vás to teda riadne. A v noci každá bolesť a všetko sa takto znásobuje. Takže aj to riešenie s pacientom, ktorý prichádza v noci, je na dlhšie, je to nie taká jednoduchá situácia. Preto si myslím, že tu treba zabezpečiť, aby lekárska služba prvej pomoci bola normálne reálne platená, aby lekári, revízni lekári neakceptovali absolútne všetko, pod čo sa podpíše RZP-čka. Či tam bol zdravotnícky pracovník na úrovni stredoškoláka alebo tam bol lekár, revízni lekári prakticky všetky výjazdy RZP-čkam akceptujú. Jedna RZP-čka stojí 700 000 korún, 23 000 eur dostane len za to, že funguje, aj keď stojí. A pridávame im ďalej. Ale nedbáme o to, aby bola využitá reálne, fakticky na to, na čo je potrebná. Možno by sme spočítali na prstoch jednej ruky, koľkokrát pacienta privezeného RZP-čkou za rok z oddelenia vrátili domov. Druhá vec, to sú tzv. tie centrálne príjmy, koľko tých centrálnych príjmov bude, kedy bude centrálny príjem v Trstenej, kedy bude centrálny príjem v Liptovskom Mikuláši, kedy bude centrálny príjem  v Čadci a kto tam bude slúžiť, keď už dnes v Čadci nemá kto pracovať. Ak niekto hovorí, že ako dobre sú platení obvodní lekári, nuž poviem, keby boli tak dobre platení obvodní lekári, tak sa o tie miesta trhajú, dneska nemá kto robiť vo Svidníku, v Bardejove, stačí si prečítať to, čo sa píše v Zdravotníckych novinách, kde sa ponúkajú voľné pracovné miesta. Je pravda, že praktický lekár zarobí viacej ako lekár v nemocnici. Ale je to dosť, keď mu po zaplatení všetkých nákladov v priemernej ambulancii zostane 40 000 korún, k práci a zodpovednosti, akú má? Je to určite dvojnásobok oproti tomu, čo má lekár, ktorý nastúpil do nemocnice. Ale je to dosť? Je to dosť na to, aby tam zostal, aby bol ochotný pracovať aj v noci? Vážení, takže problém je tu ešte niekde inde. Možno si niekto z vás všimol taký hodne dlhý článok v Zdravotníckych novinách z 11. 6. , kde hovorím, že zdravotníctvo je problém niekde inde. Základný problém je v tom, že nemôžeme ľuďom sľubovať nesmrteľnosť za štátne peniaze bez toho, aby si niečo zaplatili. Ďakujem.